#FeesMustFall-leier appelleer teen borgtog-uitspraakMcebo Dlamini in die hof (17 Oktober 2016). Foto: Brenda Masilela/ANA Mcebo Dlamini, die studenteleier van die Universiteit van die Witwatersrand (Wits), sal Dinsdag in die hooggeregshof in Palm Ridge verskyn om appèl aan te teken teen ŉ vorige hofbesluit om hom borgtog te weier. Die 30-jarige student staan tereg op aanklagte van openbare geweld, diefstal, opsetlike saakbeskadiging en aanranding met die doel om ernstig te beseer nadat hy in Oktober by sy Wits-koshuis in hegtenis geneem is. Dlamini, ook die voormalige SR-president en tans die leier van die #FeesMustFall-beweging by Wits, het op 21 Oktober na bewering op ŉ eetstaking in die gevangenis gegaan. Dit was volgens Nkululeko Tselane, een van die #FeesMustFall-aktiviste, wat Dlamini in hierdie tyd in die gevangenis besoek het. Tselane, wat die seun is van Terry Tselane, die adjunkvoorsitter van die Onafhanklike Verkiesingskommissie (OVK), het gesê Dlamini is in ŉ enkelsel in Johannesburg-Sentraal-gevangenis, ook bekend as Sun City. “Mcebo is min of meer oukei. Hy sê hy is al sedert Woensdag op ŉ eetstaking, maar ek is nie seker wat dit behels nie. Hy probeer sin maak van wat buite aangaan, aangesien ons aktiviste geteister en op geskiet word,” het Tselane gesê. Manelisi Wolela, die woordvoerder van die departement van korrektiewe dienste, het die bewering dat Dlamini op ŉ eetstaking gegaan het, ontken. Die Gautengse departement van onderwys het later aan die lig gebring dat hulle vir Dlamini se studie by Wits betaal. Wits-studente het in aanloop tot vandag se hofverrigtinge ondersteuning vir Dlamini gewerf en sal na verwagting in groot getalle vandag by die hof teenwoordig wees.